På konkurrenceområdet og under en procedure, som tager sigte på at fastslå, at traktatens artikler 85 eller 86 er overtrådt, kræver retten til kontradiktion, at den pågældende virksomhed sættes i stand til at tage stilling dels til, om de fremførte faktiske forhold og andre omstændigheder virkeligt foreligger, og hvilken betydning de da har, dels til de dokumenter, som Kommissionen påberåber sig til støtte for, at der foreligger en overtrædelse.

Det er et grundlæggende princip i fællesskabsretten, at der skal indrømmes ret til kontradiktion i enhver procedure, som kan føre til, at der pålægges sanktioner, navnlig bøder eller tvangsbøder, og dette princip skal overholdes, også når der er tale om en procedure af administrativ karakter.

Den tavshedspligt, der påhviler Kommissionen ifølge artikel 20, stk. 2 i forordning nr. 17 skal fortolkes således, at retten til kontradiktion respekteres. Bestemmelsen giver de virksomheder, hos hvilke der indhentes oplysninger, sikkerhed for, at deres interesser på grund af Kommissionens tavshedspligt ikke bringes i fare, og den giver således Kommissionen mulighed for i så vidt omfang som muligt at indsamle de oplysninger, der er nødvendige for, at den kan udføre sine kontrolopgaver, uden at virksomhederne kan gøre indsigelse herimod, men bestemmelsen giver dog ikke Kommissionen hjemmel til, til skade for den pågældende virksomhed, gennem en procedure om overtrædelse af konkurrencereglerne at gøre faktiske forhold eller dokumenter, som den ikke mener at kunne afsløre, gældende mod den pågældende virksomhed, såfremt nægtelsen af at foretage denne afsløring påvirker virksomhedens mulighed for på rimelig måde at udtale sig om eksistensen eller betydningen af disse omstændigheder, om disse dokumenter eller om de konklusioner, Kommissionen drager deraf.

Når et produkt kan anvendes til forskellige formål, og når disse forskellige formål opfylder økonomiske behov, som også er forskellige, må det antages, at produktet efter omstændighederne kan henhøre til særskilte markeder, som i givet fald kan være forskellige såvel med hensyn til konkurrencestruktur som konkurrencevilkår. Dette gør det dog ikke berettiget at antage, at et sådant produkt sammen med alle de øvrige produkter, som det kan substitueres med under dets forskellige anvendelsesmuligheder og efter omstændighederne konkurrerer med, udgør ét og samme marked. Begrebet det relevante marked (relevant market) indebærer nemlig, at der kan herske effektiv konkurrence mellem de produkter, som indgår i markedet, hvilket forudsætter en tilstrækkelig grad af substituerbarhed ved samme anvendelse mellem alle de produkter, som indgår i samme marked.

Begrebet dominerende stilling i traktatens artikel 86 skal forstås som en virksomheds økonomiske magtposition, som sætter denne i stand til at hindre, at der opretholdes en effektiv konkurrence på det relevante marked, idet den kan udvise en i betydeligt omfang uafhængig adfærd over for sine konkurrenter og kunder og i sidste instans over for forbrugerne. En sådan stilling udelukker, til forskel fra en monopolstilling eller et kvasimonopol, ikke, at der består en vis konkurrence, men den sætter det dominerende firma i stand til, om end ikke at bestemme, så dog i det mindste mærkbart at øve indflydelse på de vilkår, hvorunder konkurrencen udvikler sig, og under alle omstændigheder i vidt omfang i stand til at handle uden at skulle tage hensyn hertil, og uden at denne adfærd er til skade for virksomheden.

Omfattende markedsandele er et indicium af meget stor betydning for en dominerende stilling. Desuden kan som brugbare indicier anvendes forholdet mellem virksomhedens og konkurrenternes markedsandele, særlig de største konkurrenters, virksomhedens teknologiske forspring fremfor konkurrenterne, et overordentligt veludbygget salgsnet og det forhold, at der ikke findes en potentiel konkurrence.

Misbrugsbegrebet er et objektivt begreb, som omfatter en af en markedsdominerende virksomhed udvist adfærd, som efter sin art kan påvirke strukturen på et marked, hvor konkurrencen netop som følge af den pågældende virksomheds tilstedeværelse allerede er afsvækket, og som bevirker, at der lægges hindringer i vejen for at opretholde den endnu bestående konkurrence på markedet eller udviklingen af denne konkurrence som følge af, at der tages andre midler i brug end i den normale konkurrence om afsætning af varer og tjenesteydelser, der udspiller sig på grundlag af de erhvervsdrivendes ydelser.

En virksomhed, som indtager en dominerende stilling på et marked, og som — også efter anmodning fra disse — binder købere til sig ved hjælp af en forpligtelse til eller et løfte om at dække hele eller en betydelig del af deres behov udelukkende hos virksomheden, misbruger herved sin dominerende stilling som nævnt i traktatens artikel 86, uanset om forpligtelsen står alene eller modsvares af en bonusydelse. Det samme gælder, når virksomheden, uden at binde køberne til sig ved en formel forpligtelse, enten ifølge aftaler med køberne eller ensidigt anvender et loyalitetsbonussystem, dvs. prisnedslag, som ydes på betingelse af, at kunden udelukkende foretager alle eller en betydelig del af indkøbene til dækning af sine behov hos den markedsdominerende virksomhed.

Såvel eksklusive købsforpligtelser af denne art — uanset om de modsvares af en bonusydelse — som ydelse af loyalitetspræmier for at tilskynde køberen til udelukkende at foretage indkøb hos den markedsdominerende virksomhed er uforenelige med målsætningen om, at konkurrencen inden for fællesmarkedet ikke må fordrejes, idet disse forpligtelser eller ydelser ikke beror på en økonomisk ydelse, som retfærdiggør forpligtelsen eller fordelen, men har det formål at gøre det umuligt for køberen eller at lægge køberen hindringer i vejen for at kunne vælge sine forsyningskilder samt at spærre adgangen til markedet for andre producenter.

De pågældende kontrakters karakter af misbrug og deres konkurrencebegrænsende karakter udelukkes ikke af den i kontrakterne indeholdte »engelske« klausul, hvorefter køber forpligter sig til at give den markedsdominerende virksomhed meddelse om ethvert mere fordelagtigt tilbud fra en konkurrent, og hvorefter køber, hvis den markedsdominerende virksomhed ikke tilpasser sine priser til tilbudet, frit kan foretage indkøb hos konkurrenten. En sådan klausul kan under de foreliggende omstændigheder sætte den markedsdominerende virksomhed i stand til at forstærke misbruget af den dominerende stilling.